               EURÓPSKA KOMISIA
            V Bruseli4. 6. 2019
            COM(2019) 246 final
            2019/0121(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v Medzinárodnej organizácii pre vinič a víno (OIV)

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má zaujať v mene Únie na valnom zhromaždení Medzinárodnej organizácie pre vinič a víno (ďalej len „OIV“) 19. júla 2019 v súvislosti s pripravovaným prijatím uznesení OIV, ktoré môžu mať právny účinok na právo Únie.

               2.Kontext návrhu

               2.1.Osobitné postavenie EÚ v rámci OIV

               Medzi 47 krajín, ktoré sú v súčasnosti členmi OIV, patrí aj 20 členských štátov Únie. EÚ nie je členom OIV. OIV však od 20. októbra 2017 udelila Únii osobitné postavenie stanovené v článku 4 rokovacieho poriadku OIV, ktoré jej umožňuje podieľať sa na činnosti výborov, podvýborov a expertných skupín a zúčastňovať sa na zasadnutiach valného zhromaždenia a výkonného výboru.

               2.2.OIV

               Medzinárodná organizácia pre vinič a víno (OIV) je medzivládna vedecko-technická organizácia pôsobiaca v sektore viniča, vína, nápojov na báze vína, stolového hrozna, hrozienok a ostatných výrobkov z viniča. Cieľom OIV je i) informovať o opatreniach, ktoré umožňujú zohľadňovať záujmy výrobcov, spotrebiteľov a iných zúčastnených strán v sektore vinohradníckych a vinárskych výrobkov, ii) pomáhať iným medzinárodným organizáciám zapojeným do normalizačných činností a iii) prispievať k medzinárodnej harmonizácii existujúcich postupov a noriem.

               2.3.Pripravovaný akt OIV

               Najbližšie valné zhromaždenie OIV sa bude konať 19. júla 2019 vo Švajčiarsku. V tejto súvislosti a na základe diskusií v rámci stretnutia expertnej skupiny, ktoré sa konalo v marci a apríli 2019 v Paríži, možno očakávať, že v rámci valného zhromaždenia budú na prijatie predložené tieto uznesenia s právnym účinkom na právo Únie:

               –návrh uznesenia OENO-MICRO 16-594A, ktorým sa zavádza nový enologický postup, a návrh uznesenia OENO-MICRO 17-611, ktorým sa aktualizujú ciele existujúceho enologického postupu. V súlade s článkom 80 ods. 3 písm. a) a článkom 90 ods. 2 nariadenia (EÚ) č. 1308/2013
                  1
                a článkom 9 nariadenia (ES) č. 606/2009
                  2
                budú mať tieto uznesenia právny účinok na právo Únie,

               –návrh uznesení OENO-TECHNO 15-586, 17-612, 17-613, ktorými sa aktualizujú žiadosti a ciele zodpovedajúcich enologických postupov, návrh uznesenia OENO-TECHNO 18-633, ktorým sa dopĺňa použitie novej látky na uskutočňovanie existujúceho enologického postupu, a návrh uznesenia OENO-TECHNO 17-616, ktorým sa stanovuje nový enologický postup na výrobu vína. V súlade s článkom 80 ods. 3 písm. a) a článkom 90 ods. 2 nariadenia (EÚ) č. 1308/2013 budú mať tieto uznesenia právny účinok na právo Únie,

               –návrhy uznesení OENO-SPECIF 17-617, 18-646 a 18-650, ktorými sa aktualizujú monografie na stanovovanie špecifikácií čistoty a identifikácie látok používaných pri enologických postupoch. V súlade s článkom 80 ods. 3 písm. a) a článkom 90 ods. 2 nariadenia (EÚ) č. 1308/2013 a článkom 9 nariadenia (ES) č. 606/2009 budú mať tieto uznesenia právny účinok na právo Únie,

               –návrhy uznesení OENO-SCMA 16-596, 17-619, 17-621 a návrh uznesenia OENO-SCMA 17-622, ktorými sa stanovujú nové analytické metódy. OENO-SCMA 18-638, ktorým sa stanovuje nová analytická metóda, ako aj nová horná hranica obsahu olova vo víne. V súlade s článkom 80 ods. 3 písm. a) a článkom 80 ods. 5 nariadenia (EÚ) č. 1308/2013 budú mať tieto uznesenia právny účinok na právo Únie.

                  Na základe doterajších skúseností možno očakávať, že program valného zhromaždenia OIV sa ešte spresní a že sa doň zaradia aj ďalšie uznesenia s právnym účinkom na právo Únie. S cieľom zabezpečiť efektívnosť činnosti valného zhromaždenia a súčasne dodržiavať pravidlá zmlúv Komisia včas doplní alebo zmení tento návrh, aby Rade umožnila zaujať pozíciu, ktorá sa má zaujať v prípade týchto uznesení.

               3.Pozícia, ktorá sa má zaujať v mene Únie

               Návrhy uznesení, ktoré budú predložené na hlasovanie na najbližšom valnom zhromaždení OIV, boli predmetom rozsiahlych diskusií medzi vedeckými a technickými expertmi v sektore vinohradníctva a vinárstva. Prispievajú k medzinárodnej harmonizácii vinohradníckych a vinárskych noriem a zriaďujú rámec zabezpečujúci spravodlivú súťaž v obchode s výrobkami sektora vinohradníctva a vinárstva. Mali by sa preto podporiť.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Článok 218 ods. 9 ZFEÚ sa uplatňuje bez ohľadu na to, či je Únia členom predmetného orgánu alebo zmluvnou stranou dohody
                  3
               .

               Pojem „akty s právnym účinkom“ zahŕňa akty, ktoré majú právny účinok na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  4
               .

               4.1.2.Uplatnenie na tento prípad

               Medzinárodná organizácia pre vinič a víno (OIV) je medzivládna vedecko-technická organizácia pôsobiaca v sektore viniča, vína, nápojov na báze vína, stolového hrozna, hrozienok a ostatných výrobkov z viniča. Medzi 46 krajín, ktoré sú v súčasnosti členmi OIV, patrí aj 20 členských štátov Únie. EÚ nie je členom OIV. OIV však od 20. októbra 2017 udelila Únii osobitné postavenie stanovené v článku 4 rokovacieho poriadku OIV, ktoré jej umožňuje podieľať sa na činnosti výborov, podvýborov a expertných skupín a zúčastňovať sa na zasadnutiach valného zhromaždenia a výkonného výboru.

               Podľa nariadenia Európskeho parlamentu a Rady (EÚ) č. 1308/2013 a nariadenia Komisie (ES) č. 606/2009 majú niektoré uznesenia, ktoré prijala a uverejnila OIV, právny účinok na právo Únie. Rada by teda mala prijať pozíciu Únie týkajúcu sa uvedených uznesení v súvislosti so záležitosťami v jej právomoci a členské štáty, ktoré sú členmi OIV, by ju mali vyjadriť na zasadnutiach OIV, konajúc spoločne v záujme Únie.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ pripravovaných návrhov uznesení sa týka harmonizácie vinohradníckych a vinárskych noriem, a teda aj vykonávania spoločnej poľnohospodárskej politiky. Hmotnoprávnym základom navrhovaného rozhodnutia je preto článok 43 ZFEÚ.

               4.3.Záver

               Právnym základom navrhovaného rozhodnutia by mal byť článok 43 v spojení s článkom 218 ods. 9 ZFEÚ.

               5.Uverejnenie pripravovaného aktu

               Neuplatňuje sa

               2019/0121 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v Medzinárodnej organizácii pre vinič a víno (OIV)

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 43 v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Medzinárodná organizácia pre vinič a víno (OIV) preskúma a na svojom najbližšom valnom zhromaždení 19. júla 2019 pravdepodobne prijme uznesenia, ktoré budú mať právny účinok na právo Únie. Únia nie je členom OIV. OIV však 20. októbra 2017 udelila Únii osobitné postavenie stanovené v článku 4 rokovacieho poriadku OIV.

               (2)Členmi OIV je 20 členských štátov EÚ. Tieto členské štáty majú možnosť navrhovať zmeny návrhov uznesení OIV a budú vyzvané, aby na najbližšom valnom zhromaždení OIV 19. júla 2019 prijali niektoré návrhy uznesení OIV.

               (3)Rada by teda mala prijať pozíciu Únie týkajúcu sa uvedených uznesení v súvislosti so záležitosťami v jej právomoci a členské štáty, ktoré sú členmi OIV, by ju mali vyjadriť na zasadnutiach OIV, konajúc spoločne v záujme Únie.

               (4)Podľa nariadenia Európskeho parlamentu a Rady (EÚ) č. 1308/2013
                  5
                a nariadenia Komisie (ES) č. 606/2009
                  6
                majú niektoré uznesenia, ktoré prijala a uverejnila OIV, právny účinok na právo Únie.

               (5)V článku 80 ods. 3 písm. a) nariadenia (EÚ) č. 1308/2013 sa stanovuje, že Komisia má pri povoľovaní enologických postupov prihliadať na enologické postupy a analytické metódy, ktoré odporučila a uverejnila OIV.

               (6)V článku 80 ods. 5 nariadenia (EÚ) č. 1308/2013 sa uvádza, že pri stanovovaní analytických metód na určenie zloženia výrobkov sektora vinohradníctva a vinárstva má Komisia vychádzať z akýchkoľvek príslušných metód odporúčaných a uverejnených organizáciou OIV, pokiaľ nie sú neúčinné alebo nevhodné z hľadiska cieľa, ktorý Únia sleduje.

               (7)V článku 90 ods. 2 nariadenia (EÚ) č. 1308/2013 sa stanovuje, že výrobky sektora vinohradníctva a vinárstva dovážané do Únie sa majú vyrábať v súlade s enologickými postupmi, ktoré Únia povolila podľa uvedeného nariadenia, alebo sa pred udelením takého povolenia majú vyrábať v súlade s enologickými postupmi, ktoré odporučila a uverejnila OIV.

               (8)V článku 9 nariadenia (ES) č. 606/2009 sa stanovuje, že ak Komisia nestanovila špecifikácie čistoty a identifikácie látok používaných v rámci enologických postupov, uplatňujú sa špecifikácie, ktoré stanovila a uverejnila OIV.

               (9)Návrhom uznesenia OENO-MICRO 16-594A sa stanovuje nový enologický postup. Návrhom uznesenia OENO-MICRO 17-611 sa aktualizujú ciele existujúceho enologického postupu. V súlade s článkom 80 ods. 3 písm. a) a článkom 90 ods. 2 nariadenia (EÚ) č. 1308/2013 a článkom 9 nariadenia (ES) č. 606/2009 budú mať tieto uznesenia právny účinok na právo Únie.

               (10)Návrhmi uznesení OENO-TECHNO 15-586, 17-612 a 17-613 sa aktualizujú použitia a ciele zodpovedajúcich enologických postupov. Návrhom uznesenia OENO-TECHNO 18-633 sa dopĺňa použitie novej látky na uskutočňovanie existujúceho enologického postupu. Návrhom uznesenia OENO-TECHNO 17-616 sa stanovuje nový enologický postup na výrobu vína. V súlade s článkom 80 ods. 3 písm. a) a článkom 90 ods. 2 nariadenia (EÚ) č. 1308/2013 budú mať tieto uznesenia právny účinok na právo Únie.

               (11)Návrhmi uznesení OENO-SPECIF 17-617, 18-646 a 18-650 sa aktualizujú monografie na stanovovanie špecifikácií čistoty a identifikácie látok používaných pri enologických postupoch. V súlade s článkom 80 ods. 3 písm. a) a článkom 90 ods. 2 nariadenia (EÚ) č. 1308/2013 a článkom 9 nariadenia (ES) č. 606/2009 budú mať tieto uznesenia právny účinok na právo Únie.

               (12)Návrhmi uznesení OENO-SCMA 16-596, 17-619, 17-621 a 17-622 sa stanovujú nové analytické metódy. Návrhom uznesenia OENO-SCMA 18-638 sa stanovuje nová analytická metóda, ako aj nová horná hranica obsahu olova vo víne. V súlade s článkom 80 ods. 3 písm. a) a článkom 80 ods. 5 nariadenia (EÚ) č. 1308/2013 budú mať tieto uznesenia právny účinok na právo Únie.

               (13)Uvedené návrhy uznesení boli predmetom rozsiahlych diskusií medzi vedeckými a technickými expertmi v sektore vinohradníctva a vinárstva. Prispievajú k medzinárodnej harmonizácii vinohradníckych a vinárskych noriem a zriaďujú rámec zabezpečujúci spravodlivú súťaž v obchode s výrobkami sektora vinohradníctva a vinárstva. Mali by sa preto podporiť.

               (14)S cieľom umožniť potrebnú flexibilitu počas rokovaní pred zasadnutím valného zhromaždenia OIV by sa členské štáty, ktoré sú členmi OIV, mali splnomocniť na vyjadrenie súhlasu so zmenami v uvedených uzneseniach za predpokladu, že uvedené zmeny nemenia podstatu týchto uznesení,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie na valnom zhromaždení OIV 19. júla 2019, je uvedená v prílohe a vyjadria ju členské štáty, ktoré sú členmi OIV, konajúc spoločne v záujme Únie.

               Článok 2

               1.V prípade, že pozíciu uvedenú v článku 1 môžu ovplyvniť nové vedecké alebo technické informácie predložené pred zasadnutiami OIV alebo počas týchto zasadnutí, členské štáty Únie, ktoré sú členmi OIV, požiadajú o odloženie hlasovania na zasadnutí valného zhromaždenia OIV dovtedy, kým sa na základe nových skutočností neurčí pozícia Únie.

               2.Členské štáty, ktoré sú členmi OIV a konajú spoločne v záujme Únie, môžu na základe spoločnej dohody, a to predovšetkým priamo na mieste a bez ďalšieho rozhodnutia Rady, ktorým sa stanoví pozícia Únie, súhlasiť so zmenami návrhov uznesení uvedených v prílohe, ktorými sa nemení podstata príslušných uznesení.

               Článok 3

               Toto rozhodnutie je určené členským štátom.

               V Bruseli

                     Za Radu

                     predseda

                     (1)

                        Nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20.12.2013, s. 671).

                     (2)

                        Nariadenie Komisie (ES) č. 606/2009 z 10. júla 2009, ktorým sa ustanovujú určité podrobné pravidlá uplatňovania nariadenia Rady (ES) č. 479/2008, pokiaľ ide o kategórie vinárskych výrobkov, enologické postupy a uplatniteľné obmedzenia (Ú. v. EÚ L 193, 24.7.2009, s. 1).

                     (3)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, bod 64.

                     (4)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (5)

                        Nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20.12.2013, s. 671).

                     (6)

                        Nariadenie Komisie (ES) č. 606/2009 z 10. júla 2009, ktorým sa ustanovujú určité podrobné pravidlá uplatňovania nariadenia Rady (ES) č. 479/2008, pokiaľ ide o kategórie vinárskych výrobkov, enologické postupy a uplatniteľné obmedzenia (Ú. v. EÚ L 193, 24.7.2009, s. 1).

    ---documentbreak---

               EURÓPSKA KOMISIA
            V Bruseli4. 6. 2019
            COM(2019) 246 final
            PRÍLOHA
            k
            návrhuROZHODNUTIA RADY
            o pozícii, ktorá sa má zaujať v mene Európskej únie v Medzinárodnej organizácii pre vinič a víno (OIV)

               PRÍLOHA

               Zoznam návrhov uznesení vo fáze 7, o ktorých sa bude hlasovať na valnom zhromaždení OIV v júli 2019.

                        Referencia rezolúcie

                        Fáza

                        Názov

                        OENO-MICRO 16-594A

                        7

                        Odstránenie voľne žijúcich mikroorganizmov v hrozne a mušte paskalizáciou (HPP – ošetrenie vysokým hydrostatickým tlakom)

                        OENO-MICRO 17-611

                        7

                        Odkyslenie baktériami mliečneho kvasenia

                        OENO-TECHNO 15-586

                        7

                        Aktualizácia limitu karbometylcelulózy stanovenej OIV

                        OENO-TECHNO 17-612

                        7

                        Aktualizácia enologického postupu pridávania tanínov do muštu

                        OENO-TECHNO 17-613

                        7

                        Aktualizácia enologického postupu pridávania tanínov do vína

                        OENO-TECHNO 17-616

                        7

                        Extrakcia fenolických a/alebo aromatických zlúčenín z hrozna ultrazvukom

                        OENO-TECHNO 18-633

                        7

                        Aktualizácia spisu 2.3.2 Aktivátory fermentácie: potravinárska celulóza (fáza 3)

                        OENO-SPECIF 17-617

                        7

                        Aktualizácia monografie o koloidnom oxide kremičitom a relevantných prehľadov Medzinárodného kódexu enologických postupov

                        OENO-SPECIF 18-646

                        7

                        Aktualizácia spisu E-COEI-1-POTBIS o hydrogensiričitanu drasenom

                        OENO-SPECIF 18-650

                        7

                        Revízia spisu F-COEI-1-OEUALB o vaječnom albumíne – obsah sušiny a pH vaječných albumínov

                        OENO-SCMA 16-596

                        7

                        Validácia analýzy ftalátov vo víne (OIV-OENO 477-2013)

                        OENO-SCMA 17-619

                        7

                        Metóda stanovenia obsahu polyaspartátu draselného vo víne vysokoúčinnou kvapalinovou chromatografiou a súčasne fluorescenčným detektorom

                        OENO-SCMA 17-621

                        7

                        Stanovenie obsahu kyseliny octovej vo vínach automatizovanou enzymatickou metódou

                        OENO-SCMA 17-622

                        7

                        Stanovenie obsahu kyseliny D-glukónovej vo vínach a muštoch enzymatickou metódou

                        OENO-SCMA 18-638

                        7

                        Aktualizácia hornej hranice obsahu olova vo vínach (fáza 3)


               EURÓPSKA KOMISIA
            V Bruseli25. 7. 2019
            COM(2019) 347 final
            2019/0159(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie vo Výbore DHP zriadenom Dočasnou dohodou o hospodárskom partnerstve medzi Európskym spoločenstvom a jeho členskými štátmi na jednej strane a zmluvnou stranou Stredná Afrika na druhej strane v súvislosti s prijatím rokovacích poriadkov pre mediáciu a rozhodcovské konanie a kódexu správania pre rozhodcov

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má zaujať v mene Európskej únie (ďalej len „Únia“) vo Výbore DHP zriadenom Dočasnou dohodou o hospodárskom partnerstve medzi Európskym spoločenstvom a jeho členskými štátmi na jednej strane a zmluvnou stranou Stredná Afrika na druhej strane (ďalej len „dohoda“)
                  1
                v súvislosti s plánovaným prijatím rokovacích poriadkov pre mediáciu a rozhodcovské konanie a kódexu správania pre rozhodcov.

               2.Kontext návrhu

               2.1.Dočasná dohoda o hospodárskom partnerstve medzi EÚ a Strednou Afrikou

                  Cieľom dohody je stanoviť počiatočný rámec pre komplexnú regionálnu dohodu o hospodárskom partnerstve v súlade s Dohodou z Cotonou. Zmluvnú stranu Stredná Afrika v súčasnosti tvorí Kamerunská republika. Dohoda sa predbežne vykonáva od 4. augusta 2014.

               2.2.Výbor DHP

                  Výbor DHP je zmiešaný inštitucionálny orgán dohody. V článku 92 dohody sa stanovuje, že Výbor DHP je zodpovedný za správu všetkých oblastí, na ktoré sa dohoda vzťahuje, a za uskutočnenie všetkých úloh uvedených v dohode. Výbor DHP prijíma rozhodnutia na základe konsenzu. Fungovanie Výboru DHP je opísané v jeho rokovacom poriadku
                     2
                  .

               2.3.Pripravovaný akt Výboru DHP

                  Výbor DHP má na svojom piatom zasadnutí [dátum] prijať rozhodnutie týkajúce sa postupu urovnávania sporov (ďalej len „pripravovaný akt“).

                  V článku 80 ods. 1 dohody sa stanovuje, že „postupy urovnávania sporov podľa kapitoly 3 tejto hlavy sa riadia rokovacím poriadkom a kódexom správania, ktorý prijme Výbor DHP“.

                  V článku 88 dohody sa stanovuje, že „Výbor DHP môže rozhodnúť o zmene tejto hlavy a jej príloh“.

                  Cieľom pripravovaného aktu je stanoviť pravidlá a postupy pre vykonávanie opatrení v oblasti predchádzania sporom a ich urovnávania, ktoré môžu vzniknúť medzi zmluvnými stranami, uvedených v hlave VI dohody. Prijatie týchto pravidiel je nevyhnutným prvkom na dokončenie operačného rámca pre ustanovenia dohody týkajúce sa predchádzania sporom a ich urovnávania.

               3.Pozícia, ktorá sa má zaujať v mene Únie

                  Týmto návrhom rozhodnutia Rady sa stanovuje pozícia, ktorá sa má zaujať v mene Únie vo Výbore DHP zriadenom Dočasnou dohodou o hospodárskom partnerstve medzi Európskym spoločenstvom a jeho členskými štátmi na jednej strane a zmluvnou stranou Stredná Afrika na druhej strane, pokiaľ ide o prijatie rokovacích poriadkov pre mediáciu a rozhodcovské konanie a kódexu správania pre rozhodcov.

                  Zmluvné strany dohody sa dohodli na tomto návrhu rozhodnutia, na štvrtom zasadnutí Výboru DHP 18. a 19. februára 2019 ho parafovali a s výhradou rozhodovacích postupov Európskej únie by ho mali prijať na najbližšom zasadnutí Výboru DHP, ktoré by sa malo uskutočniť koncom roka 2019.

                  Toto rozhodnutie je nevyhnutné na to, aby sa ustanovenia dohody uvedené v hlave VI týkajúcej sa predchádzania sporom a ich urovnávania stali platnými, a tým sa zabezpečilo bezproblémové vykonávanie dohody.

               4.Právny základ

               4.1.Procesnoprávny základ

               4.1.1.Zásady

                  V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

                  Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                     3
                  .

               4.1.2.Uplatnenie na tento prípad

                  Výbor DHP je orgán zriadený dohodou, konkrétne Dočasnou dohodou o hospodárskom partnerstve medzi Európskym spoločenstvom a jeho členskými štátmi na jednej strane a zmluvnou stranou Stredná Afrika na druhej strane.

                  Akt, ktorý má Výbor DHP prijať, predstavuje akt s právnymi účinkami. Pripravovaný akt bude podľa medzinárodného práva záväzný v súlade s článkami 80 a 88 dohody.

                  Pripravovaný akt nedopĺňa ani nemení inštitucionálny rámec danej dohody.

                  Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

                  Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

                  Hlavný cieľ a obsah pripravovaného aktu sa týkajú spoločnej obchodnej politiky. Hmotnoprávnym základom navrhovaného rozhodnutia je preto článok 207 ZFEÚ.

               4.3.Záver

               Právnym základom navrhovaného rozhodnutia by mal byť článok 207 ods. 4 prvý pododsek ZFEÚ v spojení s článkom 218 ods. 9 ZFEÚ.

               2019/0159 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie vo Výbore DHP zriadenom Dočasnou dohodou o hospodárskom partnerstve medzi Európskym spoločenstvom a jeho členskými štátmi na jednej strane a zmluvnou stranou Stredná Afrika na druhej strane v súvislosti s prijatím rokovacích poriadkov pre mediáciu a rozhodcovské konanie a kódexu správania pre rozhodcov

               RADA EURÓPSKEJ ÚNIE,

               so zreteľom na Zmluvu o fungovaní Európskej únie (ďalej len „ZFEÚ“), a najmä jej článok 207 ods. 4 prvý pododsek v spojení s článkom 218 ods. 9,

               so zreteľom na Dočasnú dohodu o hospodárskom partnerstve medzi Európskym spoločenstvom a jeho členskými štátmi na jednej strane a zmluvnou stranou Stredná Afrika na druhej strane (ďalej len „dohoda“)
                  4
               ,

               so zreteľom na návrh Európskej komisie,

               keďže:

               (1)Dohoda bola v mene Európskej únie (ďalej len „Únia“) uzavretá rozhodnutím 2009/152/ES
                  5
                a predbežne sa vykonáva od 4. augusta 2014.

               (2)V súlade s článkom 80 ods. 1 dohody Výbor DHP prijíma rokovací poriadok a kódex správania.

               (3)V súlade s článkom 88 dohody Výbor DHP môže rozhodnúť o zmene hlavy VI dohody a jej príloh.

               (4)Výbor DHP má na svojom výročnom zasadnutí [dátum] prijať rozhodnutie, ktorým sa stanovujú rokovacie poriadky pre mediáciu a rozhodcovské konanie a kódex správania pre rozhodcov.

               (5)Je vhodné stanoviť pozíciu, ktorá sa má zaujať v mene Únie vo Výbore DHP, keďže pripravované rozhodnutie bude pre Úniu záväzné,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie vo Výbore DHP, je založená na návrhu rozhodnutia Výboru DHP, pokiaľ ide o rokovacie poriadky a kódex správania, pripojenom k tomuto rozhodnutiu.

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Ú. v. EÚ L 57, 28.2.2009, s. 2.

                     (2)

                        Ú. v. EÚ L 17, 21.1.2017, s. 46.

                     (3)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (4)

                        Ú. v. EÚ L 57, 28.2.2009, s. 2.

                     (5)

                        Ú. v. EÚ L 57, 28.2.2009, s. 1.

    ---documentbreak---

               EURÓPSKA KOMISIA
            V Bruseli25. 7. 2019
            COM(2019) 347 final
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Európskej únie vo Výbore DHP zriadenom Dočasnou dohodou o hospodárskom partnerstve medzi Európskym spoločenstvom a jeho členskými štátmi na jednej strane a zmluvnou stranou Stredná Afrika na druhej strane v súvislosti s prijatím rokovacích poriadkov pre mediáciu a rozhodcovské konanie a kódexu správania pre rozhodcov

               PRÍLOHA

               ROZHODNUTIE č. x/2019 VÝBORU DHP
                  zriadeného Dočasnou dohodou o hospodárskom partnerstve
                  medzi Európskym spoločenstvom a jeho členskými štátmi na jednej strane
                  a zmluvnou stranou Stredná Afrika na druhej strane

               z xx/2019,

               ktorým sa prijímajú rokovacie poriadky pre mediáciu a rozhodcovské konanie a kódex správania pre rozhodcov

               VÝBOR DHP,

               so zreteľom na Dočasnú dohodu o hospodárskom partnerstve medzi Európskym spoločenstvom a jeho členskými štátmi na jednej strane a zmluvnou stranou Stredná Afrika na druhej strane (ďalej len „dohoda“), ktorá bola podpísaná v Bruseli 15. januára 2009 a predbežne sa vykonáva od 4. augusta 2014, a najmä na jej článok 80 ods. 1 a článok 88,

               keďže:

               (1)Podľa podmienok dohody a tohto rozhodnutia zmluvnú stranu Stredná Afrika tvorí Kamerunská republika.

               (2)Podľa článku 80 ods. 1 dohody postupy urovnávania sporov a kódex správania rozhodcov podľa kapitoly 3 (Postupy urovnávania sporov) hlavy VI (Predchádzanie sporom a ich urovnávanie) prijme Výbor DHP.

               (3)V súlade s článkom 88 dohody Výbor DHP môže rozhodnúť o zmene hlavy VI (Predchádzanie sporom a ich urovnávanie) a jej príloh,

               ROZHODOL TAKTO:

               Článok 1

               Rokovací poriadok pre mediáciu je stanovený v prílohe IV k dohode, ako sa uvádza v prílohe I k tomuto rozhodnutiu.

               Rokovací poriadok pre rozhodcovské konanie je stanovený v prílohe V k dohode, ako sa uvádza v prílohe II k tomuto rozhodnutiu.

               Kódex správania pre rozhodcov je stanovený v prílohe VI k dohode, ako sa uvádza v prílohe III k tomuto rozhodnutiu.

               Uvedenými rokovacími poriadkami a kódexom správania nie sú dotknuté žiadne osobitné pravidlá stanovené v dohode ani pravidlá, ktoré má prijať Výbor DHP.

               Článok 2

               Toto rozhodnutie nadobúda účinnosť dňom jeho podpísania.

               V xxx, xxx

                        Za Kamerunskú republiku

                        Za Európsku úniu

                        Alamine Ousmane MEY

                        Cecilia MALMSTRÖM

               PRÍLOHA I

               ROKOVACÍ PORIADOK PRE MEDIÁCIU

               Článok 1

               Rozsah pôsobnosti

               1.Ustanovenia tohto rokovacieho poriadku dopĺňajú a spresňujú Dočasnú dohodu o hospodárskom partnerstve medzi Európskym spoločenstvom a jeho členskými štátmi na jednej strane a zmluvnou stranou Stredná Afrika na druhej strane, najmä jej článok 69 týkajúci sa mediácie.

               2.Nasledujúce pravidlá sú určené na to, aby stranám umožnili riešiť spory, ktoré medzi nimi môžu vzniknúť, pomocou vzájomne dohodnutého riešenia vďaka komplexnému a rýchlemu mediačnému konaniu.

               3.V zmysle tohto rokovacieho poriadku je mediácia akýkoľvek proces, bez ohľadu na to, ako sa nazýva, v ktorom strany požiadajú mediátora, aby im pomohol dosiahnuť mimosúdne urovnanie sporu.

               Článok 2

               Začatie konania

               1.Ktorákoľvek zo strán môže kedykoľvek písomne požiadať, aby strany začali mediačné konanie. Žiadosť musí byť dostatočne podrobná, aby jasne vyjadrovala obavy žalujúcej strany. Musí sa v nej tiež:

               a)uviesť konkrétne opatrenie, ktorého sa týka;

               b)poskytnúť vyhlásenie o údajných nepriaznivých účinkoch, ktoré má alebo bude mať opatrenie na obchod medzi stranami podľa názoru žalujúcej strany;

               c)vysvetliť, prečo sa žalujúca strana domnieva, že tieto účinky súvisia s predmetným opatrením.

               2.Mediačné konanie možno začať iba na základe vzájomnej dohody strán. Ak jedna strana požiada o mediáciu podľa odseku 1, druhá strana preskúma žiadosť a odpovie písomne do 5 dní od doručenia žiadosti. Ináč sa žiadosť považuje za zamietnutú.

               Článok 3

               Výber mediátora

               1.Strany vyberú mediátora na základe vzájomnej dohody hneď na začiatku mediačného konania, a to najneskôr 15 dní po doručení odpovede na žiadosť o mediáciu.

               2.Mediátor nesmie byť občanom ani jednej zo strán, pokiaľ sa strany nedohodnú inak.

               3.Mediátor v písomnom vyhlásení potvrdí svoju nezávislosť a nestrannosť, ako aj to, že je pripravený zabezpečiť mediáciu.

               4.Mediátor dodržiava kódex správania pre rozhodcov s potrebnými úpravami.

               Článok 4

               Priebeh mediačného konania

               1.Mediátor pomôže stranám nestranným a transparentným spôsobom ozrejmiť predmetné opatrenie a jeho možné účinky na obchod, ako aj dospieť k riešeniu na základe vzájomnej dohody.

               2.Mediátor sa môže rozhodnúť o najvhodnejšom prístupe k ozrejmeniu predmetného opatrenia a jeho možných účinkov na obchod. Môže najmä organizovať stretnutia medzi stranami, konzultovať ich spoločne alebo jednotlivo, požiadať o pomoc príslušných expertov a zainteresované strany alebo s nimi konzultovať a poskytovať akúkoľvek dodatočnú pomoc, o ktorú požiadajú zmluvné strany. Mediátor však príslušných expertov a zainteresované strany požiada o pomoc alebo s nimi uskutoční konzultácie až po tom, ako vec prekonzultuje so zmluvnými stranami. Ak sa chce mediátor stretnúť s jednou zo strán a/alebo s jej poradcom samostatne, informuje o tom druhú stranu vopred alebo čo najskôr po stretnutí alebo po jednostrannej komunikácii s druhou stranou.

               3.Mediátor môže stranám poskytnúť poradenstvo a predložiť im na zváženie riešenie, pričom strany môžu toto navrhnuté riešenie schváliť alebo zamietnuť či dokonca sa dohodnúť na inom riešení. Mediátor však nesmie v žiadnom prípade poskytovať poradenstvo ani sa vyjadrovať v otázke súladu predmetného opatrenia s touto dohodou.

               4.Konanie sa uskutoční na území strany, ktorej bola adresovaná žiadosť, prípadne sa na základe vzájomnej dohody uskutoční na akomkoľvek inom mieste, resp. akýmikoľvek inými prostriedkami.

               5.Strany sa budú usilovať dosiahnuť vzájomne dohodnuté riešenie do 60 dní od vymenovania mediátora. Kým sa nedosiahne konečná dohoda, môžu strany zvážiť predbežné riešenia, a to najmä ak sa opatrenie týka tovaru rýchlo podliehajúceho skaze.

               6.Riešenie sa môže prijať rozhodnutím Výboru DHP. Pokiaľ sa strany nerozhodnú inak, vzájomne dohodnuté riešenia sa sprístupnia verejnosti. Znenie sprístupnené verejnosti však nesmie obsahovať informácie, ktoré sú jednou zo strán označené za dôverné.

               7.Na žiadosť strán predloží mediátor stranám v písomnej forme návrh vecnej správy, ktorá obsahuje zhrnutie predmetného opatrenia v rámci príslušného konania a každého vzájomne dohodnutého riešenia, ktoré predstavuje konečný výsledok konania, vrátane prípadných predbežných riešení. Mediátor poskytne stranám 15 dní na predloženie pripomienok k návrhu správy. Po zvážení pripomienok, ktoré strany predložili v uvedenej lehote, mediátor do 15 dní stranám písomne predloží konečnú vecnú správu. Vecná správa nesmie obsahovať žiadny výklad dohody.

               Článok 5

               Koniec mediačného konania

               Konanie sa skončí:

               a)prijatím riešenia na základe vzájomnej dohody medzi stranami, a to dňom jeho prijatia;

               b)písomným vyhlásením mediátora po konzultácii so stranami, v ktorom konštatuje, že ďalšie úsilie o mediáciu by bolo zbytočné, a to dňom tohto vyhlásenia;

               c)písomným vyhlásením strany po preskúmaní riešení na základe vzájomnej dohody v rámci mediačného konania a po zvážení všetkých rád mediátora a ním navrhovaných riešení, a to dňom tohto vyhlásenia. Takéto vyhlásenie sa nesmie podať pred uplynutím lehoty stanovenej v článku 4 ods. 5 tohto rokovacieho poriadku;

               d)v ktoromkoľvek štádiu konania na základe vzájomnej dohody strán, a to dňom tejto dohody.

               Článok 6

               Vykonanie vzájomne dohodnutého riešenia

               1.Ak sa strany dohodnú na určitom riešení, každá strana prijme opatrenia potrebné na jeho vykonanie v stanovenej lehote.

               2.Vykonávajúca strana v stanovenej lehote písomne informuje druhú stranu o všetkých krokoch či opatreniach podniknutých alebo prijatých v záujme vykonania vzájomne dohodnutého riešenia.

               Článok 7

               Dôvernosť urovnávania sporov a vzťah k nim

               1.Všetky informácie týkajúce sa mediačného konania sa považujú za dôverné, pokiaľ ich zverejnenie nie je zo zákona povinné alebo nevyhnutné na implementáciu alebo vykonávanie dohody vyplývajúcej z mediácie.

               2.Pokiaľ sa strany nedohodnú inak a bez toho, aby tým bol dotknutý článok 4 ods. 6 tohto rokovacieho poriadku, platí, že všetky fázy konania, ako aj akékoľvek poskytnuté rady a navrhnuté riešenia, majú dôverný charakter. Strana však môže zverejniť skutočnosť, že prebieha mediačné konanie. Povinnosť zachovať dôvernosť sa nevzťahuje na faktické informácie, ktoré sú už verejne prístupné.

               3.Mediačným konaním nie sú dotknuté práva a povinnosti, ktoré stranám vyplývajú z ustanovení tejto alebo akejkoľvek inej dohody týkajúcich sa urovnávania sporov.

               4.Neexistuje povinnosť uskutočniť konzultácie pred začatím mediačného konania. Strana by však mala za bežných okolností pred začatím mediačného konania využiť iné príslušné ustanovenia o spolupráci alebo konzultáciách obsiahnuté v tejto dohode.

               5.Strana sa v rámci iných postupov urovnávania sporov podľa tejto dohody alebo akejkoľvek inej dohody nesmie ako dôkazu dovolávať ani použiť ako dôkaz a rozhodcovský tribunál nesmie brať do úvahy:

               a)stanoviská, ktoré druhá strana zaujala v priebehu mediačného konania, ani informácie zhromaždené podľa článku 4 ods. 1 a 2 tohto rokovacieho poriadku;

               b)skutočnosť, že druhá strana uviedla, že je ochotná prijať určité riešenie opatrenia, ktoré je predmetom mediácie, ani

               c)rady alebo návrhy mediátora.

               6.Ak strany nerozhodnú inak, mediátor nesmie byť členom rozhodcovského tribunálu v rámci postupu urovnávania sporov podľa tejto dohody ani podľa Dohody o založení WTO, ktorý sa týka tej istej záležitosti, pre ktorú už je mediátorom.

               Článok 8

               Uplatňovanie procesných pravidiel týkajúcich sa rozhodcovského konania

               Články 3 (Oznámenia, ktorými nie je dotknutý článok 4 ods. 2), 15 (Náklady), 16 (Pracovný jazyk konania, preklad a tlmočenie) a 17 (Výpočet lehôt) rokovacieho poriadku pre rozhodcovské konanie sa uplatňujú mutatis mutandis.

               Článok 9

               Preskúmanie

               Po piatich rokoch odo dňa nadobudnutia účinnosti tohto rozhodnutia strany uskutočnia vzájomné konzultácie, v rámci ktorých preskúmajú, či treba zmeniť mediačný mechanizmus vzhľadom na získané skúsenosti a vývoj zodpovedajúceho mechanizmu WTO.

               PRÍLOHA II

               ROKOVACÍ PORIADOK PRE ROZHODCOVSKÉ KONANIE

               Článok 1

               Vymedzenie pojmov

               Na účely uplatňovania tohto rokovacieho poriadku sa vymedzujú tieto pojmy:

               Poradca: fyzická osoba, ktorú si strana vybrala, aby jej radila alebo pomáhala pri rozhodcovskom konaní.

               Rozhodcovský tribunál: tribunál zriadený podľa článku 71 dohody.

               Rozhodca: člen rozhodcovského tribunálu zriadeného podľa článku 71 dohody.

               Asistent: fyzická osoba, ktorá za podmienok mandátu rozhodcu vyhľadáva informácie a podklady pre rozhodcu alebo mu pomáha pri výkone jeho funkcie.

               Deň: kalendárny deň, pokiaľ nie je uvedené inak.

               Zástupca strany: zamestnanec alebo akákoľvek fyzická osoba vymenovaná ministerstvom, vládnym orgánom alebo akýmkoľvek iným verejnoprávnym subjektom strany, ktorá túto stranu zastupuje v prípade sporu podľa dohody.

               Žalovaná strana: strana, ktorá údajne porušuje ustanovenia článku 67 dohody.

               Žalujúca strana: ktorákoľvek strana, ktorá žiada zriadenie rozhodcovského tribunálu podľa článku 70 dohody.

               Článok 2

               Rozsah pôsobnosti

               1.Ustanovenia tohto rokovacieho poriadku dopĺňajú a spresňujú Dočasnú dohodu o hospodárskom partnerstve medzi Európskym spoločenstvom a jeho členskými štátmi na jednej strane a zmluvnou stranou Stredná Afrika na druhej strane, najmä jej článok 70 týkajúci sa rozhodcovského konania.

               2.Nasledujúce pravidlá sú určené na to, aby stranám umožnili riešiť spory, ktoré medzi nimi môžu vzniknúť, pomocou vzájomne dohodnutého riešenia vďaka mechanizmu rozhodcovského konania.

               3.Všetky strany môžu v rámci vykonávania Dočasnej dohody o hospodárskom partnerstve medzi Európskym spoločenstvom a jeho členskými štátmi na jednej strane a zmluvnou stranou Stredná Afrika na druhej strane využiť rozhodcovské konanie s cieľom riešiť spory, ku ktorým medzi nimi môže dôjsť.

               Článok 3

               Oznamovanie

               1.Akákoľvek žiadosť, oznam, písomné podanie alebo iný dokument:

               a)rozhodcovského tribunálu sa zároveň zašle obom stranám;

               b)jednej strany, ktorý je adresovaný rozhodcovskému tribunálu, sa zároveň skopíruje a zašle druhej strane a

               c)jednej strany, ktorý je adresovaný druhej strane, sa zároveň prípadne skopíruje a zašle rozhodcovskému tribunálu.

               2.Akékoľvek oznámenie uvedené v odseku 1 tohto článku sa zasiela prostredníctvom e-mailu alebo akýmikoľvek inými telekomunikačnými prostriedkami, ktoré umožňujú záznam o jeho odoslaní. Oznámenie sa pokladá za doručené v deň, keď bolo odoslané, pokiaľ sa nepreukáže inak.

               3.Všetky oznámenia sa zasielajú na adresu Generálneho riaditeľstva Európskej komisie pre obchod Európskej únie a kamerunskému ministerstvu poverenému vykonávaním dohody o hospodárskom partnerstve.

               4.Drobné chyby administratívnej povahy v žiadosti, ozname, písomnom podaní alebo inom dokumente týkajúcom sa rozhodcovského konania možno opraviť doručením nového dokumentu, v ktorom sú zreteľne vyznačené zmeny.

               5.Ak posledný deň pre doručenie dokumentu pripadá na deň pracovného pokoja v zmluvnej strane Stredná Afrika alebo v Európskej únii, daný dokument sa môže doručiť v nasledujúci pracovný deň. Žiadne dokumenty, oznámenia ani žiadosti akéhokoľvek druhu sa nepokladajú za doručené v deň pracovného pokoja.

               6.V závislosti od predmetu sporných ustanovení sa kópie všetkých žiadostí a oznámení adresovaných Výboru DHP v súlade s týmto rokovacím poriadkom zašlú aj ostatným príslušným inštitucionálnym orgánom.

               Článok 4

               Menovanie rozhodcov

               1.Ak sa v súlade s článkom 71 dohody rozhodca vyberá žrebovaním, predseda Výboru DHP alebo jeho zástupca bezodkladne informuje strany o dátume, čase a mieste žrebovania.

               2.Strany sa zúčastnia na žrebovaní.

               3.Predseda Výboru DHP alebo jeho zástupca písomne informuje každú vybranú osobu o jej vymenovaní do funkcie rozhodcu. Každá osoba obom stranám potvrdí svoju dostupnosť do piatich (5) dní odo dňa, keď bola informovaná o svojom vymenovaní.

               4.Ak v čase predloženia žiadosti podľa článku 71 ods. 2 dohody nebude zostavený zoznam uvedený v článku 85 dohody alebo tento zoznam nebude obsahovať dostatok mien, rozhodcov vyžrebuje predseda Výboru DHP spomedzi osôb spĺňajúcich podmienky uvedené v článku 85 ods. 2 dohody, ktoré boli formálne navrhnuté jednou alebo oboma stranami.

               Článok 5

               Konzultácia medzi stranami a rozhodcovským tribunálom

               1.Pokiaľ sa strany nedohodnú inak, zídu sa s rozhodcovským tribunálom do siedmich (7) dní po jeho zriadení, aby rozhodli o otázkach, ktoré strany alebo rozhodcovský tribunál považujú za vhodné, vrátane:

               a)odmien a výdavkov, ktoré sa majú uhradiť rozhodcom a ktoré sú v súlade s normami WTO;

               b)odmeny každého asistenta rozhodcu, ktorej celková výška nepresahuje 50 percent celkovej odmeny rozhodcu;

               c)harmonogramu konania.

               Rozhodcovia a zástupcovia strán sa môžu na tomto stretnutí zúčastniť aj prostredníctvom telefónu alebo videokonferencie.

               2.Ak sa strany do piatich (5) dní od zriadenia rozhodcovského tribunálu nedohodnú inak, rozhodcovský tribunál má tento mandát:

               „preskúmať na základe príslušných ustanovení dohody záležitosť uvedenú v žiadosti o zriadenie rozhodcovského tribunálu, rozhodnúť o zlučiteľnosti príslušného opatrenia s ustanoveniami článku 67 dohody a vydať rozhodnutie v súlade s článkami 73, 83 a 84 dohody“.

               3.Strany oznámia rozhodcovskému tribunálu dohodnutý mandát do troch (3) dní od svojej dohody.

               Článok 6

               Písomné podania

               Žalujúca strana doručí svoje prvé písomné podanie najneskôr do dvadsiatich (20) dní odo dňa zriadenia rozhodcovského tribunálu. Žalovaná strana predloží svoje písomné podanie obsahujúce námietky najneskôr do dvadsiatich (20) dní odo dňa predloženia pôvodného písomného podania.

               Článok 7

               Činnosť rozhodcovských tribunálov

               1.Všetkým zasadnutiam rozhodcovského tribunálu predsedá jeho predseda. Rozhodcovský tribunál môže na predsedu delegovať právomoc prijímať správne a procesné rozhodnutia v príslušnej oblasti.

               2.Pojednávania sa uskutočnia za osobnej účasti. Ak nie je v dohode alebo v tomto rokovacom poriadku stanovené inak a bez toho, aby bol dotknutý článok 9 ods. 5 tohto rokovacieho poriadku, rozhodcovský tribunál môže vykonávať svoje ďalšie činnosti akýmikoľvek prostriedkami vrátane telefónu, faxového prenosu alebo počítačového spojenia.

               3.Na rokovaniach rozhodcovského tribunálu sa môžu zúčastňovať len rozhodcovia, ale rozhodcovský tribunál môže povoliť svojim asistentom, aby boli na týchto rokovaniach prítomní.

               4.Za návrh akéhokoľvek rozhodnutia je zodpovedný výlučne rozhodcovský tribunál a táto zodpovednosť sa nesmie delegovať.

               5.Ak vznikne procesná otázka, ktorá nie je upravená ustanoveniami hlavy VI dohody (Predchádzanie sporom a ich urovnávanie), rozhodcovský tribunál môže po konzultácii so stranami prijať vhodný postup, ktorý je zlučiteľný s týmito ustanoveniami a ktorý zaručuje stranám rovnaké zaobchádzanie.

               6.Keď rozhodcovský tribunál usúdi, že je potrebné zmeniť ktorúkoľvek z lehôt pre svoje konania, ktoré nie sú stanovené v hlave VI dohody (Predchádzanie sporom a ich urovnávanie), alebo vykonať akúkoľvek inú procesnú alebo administratívnu úpravu, písomne informuje strany o dôvodoch tejto zmeny alebo úpravy a uvedie lehotu alebo úpravu, ktoré sú potrebné. Rozhodcovský tribunál môže prijať takúto zmenu alebo úpravu po konzultácii so stranami.

               7.Na žiadosť jednej zo strán môže rozhodcovský tribunál upraviť lehoty uplatniteľné v konaniach a zároveň zabezpečiť, aby sa so stranami zaobchádzalo rovnako.

               8.Na základe spoločnej žiadosti strán rozhodcovský tribunál kedykoľvek preruší konanie na obdobie, na ktorom sa strany dohodnú a ktoré nepresiahne dvanásť (12) po sebe nasledujúcich mesiacov. Rozhodcovský tribunál obnoví konanie kedykoľvek na základe spoločnej písomnej žiadosti strán alebo na konci dohodnutého obdobia pozastavenia na základe písomnej žiadosti jednej zo strán. Žiadosť sa oznámi predsedovi tribunálu a prípadne druhej strane. Ak bolo konanie tribunálu pozastavené na viac ako dvanásť (12) po sebe nasledujúcich mesiacov, platnosť právomoci prenesenej na inštitúciu tribunálu uplynie a konanie tribunálu sa ukončí. Strany sa môžu kedykoľvek dohodnúť na ukončení konania pred tribunálom. Strany spoločne oznámia predsedovi rozhodcovského tribunálu uvedenú dohodu. V prípade pozastavenia sa príslušné lehoty predĺžia o obdobie zodpovedajúce obdobiu, počas ktorého bolo konanie tribunálu pozastavené.

               9.Ukončením činnosti rozhodcovského tribunálu nie sú dotknuté práva strán v rámci iného konania o rovnakej veci podľa hlavy VI dohody (Predchádzanie sporom a ich urovnávanie).

               Článok 8

               Nahradenie

               1.Ak sa rozhodca nemôže zúčastniť na konaní, odstúpi z funkcie alebo musí byť nahradený, pričom jeho náhradník sa vyberie v súlade s článkom 71 dohody.

               2.Ak sa jedna zo strán domnieva, že rozhodca nespĺňa požiadavky kódexu správania, a preto by sa mal nahradiť, oznámi to druhej strane do pätnástich (15) dní od okamihu, keď sa dozvedela okolnosti, z ktorých vyplýva porušenie kódexu správania rozhodcom.

               3.Strany uskutočnia vzájomnú konzultáciu do pätnástich (15) dní. Strany informujú rozhodcu o jeho údajnom neplnení požiadaviek a môžu ho požiadať, aby podnikol kroky na nápravu tohto neplnenia. Takisto môžu, ak sa tak dohodnú, zbaviť rozhodcu funkcie a vybrať nového rozhodcu v súlade s postupom uvedeným v článku 71 ods. 2 dohody.

               4.Ak sa strany nedohodnú na potrebe nahradiť rozhodcu s výnimkou predsedu, každá strana môže požiadať, aby sa táto záležitosť predložila predsedovi rozhodcovského tribunálu, ktorého rozhodnutie je konečné.

               Ak na základe tejto žiadosti predseda zistí, že rozhodca nespĺňa požiadavky kódexu správania, vyberie sa nový rozhodca v súlade s článkom 71 ods. 3 dohody.

               5.Ak sa strany nedokážu dohodnúť na potrebe nahradiť predsedu, každá strana môže požiadať, aby sa táto záležitosť predložila jednej z osôb na zozname zostavenom podľa článku 85 dohody, vybraných na funkciu predsedu rozhodcovského tribunálu. Jej meno vyberie žrebovaním predseda Výboru DHP. Vybraná osoba rozhodne, či predseda spĺňa alebo nespĺňa požiadavky kódexu správania. Jej rozhodnutie je neodvolateľné.

               Ak sa prijme rozhodnutie, že predseda nespĺňa požiadavky kódexu správania, vyberie sa nový predseda v súlade s článkom 71 ods. 3 dohody.

               Článok 9

               Pojednávania

               1.Predseda rozhodcovského tribunálu na základe harmonogramu určeného v súlade s článkom 5 ods. 1 a po konzultácii so stranami a ostatnými rozhodcami oznámi stranám dátum, čas a miesto pojednávania. Strana zodpovedná za logistické zabezpečenie konania tieto informácie zverejní, s výhradou informácií uvedených v článku 11 tohto rokovacieho poriadku.

               2.Pokiaľ sa strany nedohodnú inak, pojednávanie sa koná v Bruseli, ak je žalujúcou stranou Stredná Afrika, a v Yaoundé, ak je žalujúcou stranou Európska únia.

               3.Rozhodcovský tribunál môže zvolať dodatočné pojednávania, ak sa na tom strany dohodnú.

               4.Všetci rozhodcovia sa zúčastňujú na celom priebehu pojednávania.

               5.Bez ohľadu na to, či je pojednávanie verejné alebo neverejné, môžu na ňom byť prítomné tieto osoby:

               a)zástupcovia strán;

               b)poradcovia strán;

               c)administratívni pracovníci, tlmočníci, prekladatelia a súdni zapisovatelia;

               d)asistenti rozhodcov;

               e)odborníci podľa rozhodnutia rozhodcovského tribunálu vydaného v súlade s článkom 81 dohody.

               6.Najneskôr päť (5) dní pred dňom pojednávania každá strana doručí rozhodcovskému tribunálu a zároveň druhej strane zoznam mien fyzických osôb, ktoré v jej mene prednesú na pojednávaní ústne argumenty alebo prezentácie, ako aj zoznam mien ostatných zástupcov alebo poradcov, ktorí sa zúčastnia na pojednávaní.

               7.Rozhodcovský tribunál zabezpečí, aby mali žalujúca a žalovaná strana rovnaký rečnícky čas. Pojednávanie vedie týmto spôsobom:

               Argumentácia

               a)
                     argumentácia žalujúcej strany;

               b)
                     argumentácia žalovanej strany.

               Protiargumentácia

               a)
                     odpoveď žalujúcej strany;

               b)
                     odpoveď žalovanej strany.

               8.Rozhodcovský tribunál môže klásť otázky ktorejkoľvek zo strán kedykoľvek počas pojednávania.

               9.Rozhodcovský tribunál zabezpečí vyhotovenie zápisnice z pojednávania a jej doručenie stranám v primeranej lehote po skončení pojednávania. Strany môžu k zápisnici predložiť pripomienky a rozhodcovský tribunál môže tieto pripomienky zvážiť.

               10.Do desiatich (10) dní odo dňa pojednávania môže každá strana predložiť rozhodcom a druhej strane doplňujúce písomné oznámenie týkajúce sa všetkých otázok, ktoré sa nastolia počas pojednávania.

               Článok 10

               Písomné otázky

               1.Rozhodcovský tribunál sa môže kedykoľvek v priebehu konania písomne obrátiť s otázkami na jednu alebo obe strany. Každá zo strán dostane kópiu všetkých otázok rozhodcovského tribunálu.

               2.Každá strana takisto poskytne druhej strane kópiu svojich písomných odpovedí na otázky rozhodcovského tribunálu. Každá strana dostane príležitosť predložiť písomné pripomienky k odpovedi druhej strany do piatich (5) dní odo dňa jej prijatia.

               Článok 11

               Transparentnosť a dôvernosť

               1.Každá strana a rozhodcovský tribunál zaobchádzajú so všetkými informáciami, ktoré druhá strana predložila rozhodcovskému tribunálu a označila za dôverné, ako s dôvernými informáciami. Strana, ktorá predkladá rozhodcovskému tribunálu oznámenie obsahujúce dôverné informácie, poskytne do pätnástich (15) dní aj znenie oznámenia, ktoré nemá dôverný charakter a môže byť sprístupnené verejnosti.

               2.Nič v tomto rokovacom poriadku nebráni tomu, aby jedna zo strán zverejnila svoje vlastné stanoviská, pokiaľ pri uvádzaní odkazu na informácie predložené druhou stranou nezverejní žiadne informácie, ktoré táto strana označila za dôverné.

               3.Rozhodcovský tribunál zasadá neverejne, keď podanie a argumenty niektorej zo strán obsahujú dôverné obchodné informácie. Strany zachovajú dôvernosť pojednávaní rozhodcovského tribunálu, ak sú pojednávania neverejné.

               Článok 12

               Jednostranné kontakty

               1.Rozhodcovský tribunál sa nestretne ani nenadväzuje kontakt s jednou stranou v neprítomnosti druhej strany.

               2.Žiadny člen rozhodcovského tribunálu nesmie rokovať o žiadnych aspektoch predmetu konania s jednou stranou alebo so stranami v neprítomnosti ostatných rozhodcov.

               Článok 13

               Podania amicus curiae

               1.Mimovládne osoby usadené na území niektorej zo strán môžu v súlade s nasledujúcimi odsekmi predkladať rozhodcovskému tribunálu informácie amicus curiae.

               2.Pokiaľ sa strany do piatich (5) dní od dátumu zriadenia rozhodcovského tribunálu nedohodnú inak, rozhodcovský tribunál môže prijímať nevyžiadané písomné podania za predpokladu, že sa predložia do desiatich (10) dní od dátumu zriadenia rozhodcovského tribunálu, že sa priamo týkajú záležitosti, ktorú posudzuje rozhodcovský tribunál, a že v žiadnom prípade nepresahujú pätnásť (15) strán strojopisu vrátane príloh.

               3.Podanie obsahuje opis fyzickej alebo právnickej osoby, ktorá ho predkladá, vrátane charakteru jej činnosti a zdroja jej financovania, a konkretizuje charakter záujmu danej osoby na rozhodcovskom konaní. Vypracúva sa v jazykoch, ktoré si strany vybrali v súlade s článkom 16 ods. 1 a 2 tohto rokovacieho poriadku.

               4.Podania sa doručia stranám na vyjadrenie. Strany môžu do desiatich (10) dní od doručenia podania predložiť svoje pripomienky rozhodcovskému tribunálu.

               5.Rozhodcovský tribunál uvádza vo svojom rozhodnutí všetky podania, ktoré mu boli doručené a ktoré sú v súlade s týmto rokovacím poriadkom. Rozhodcovský tribunál nie je povinný uvádzať vo svojom rozhodnutí argumenty uvedené v týchto podaniach. Každé podanie doručené rozhodcovskému tribunálu sa predkladá stranám na vyjadrenie.

               Článok 14

               Naliehavé prípady

               V naliehavých prípadoch uvedených v článku 73 ods. 2 dohody rozhodcovský tribunál po konzultácii so stranami podľa potreby upraví lehoty stanovené v tomto rokovacom poriadku a tieto úpravy oznámi stranám.

               Článok 15

               Náklady

               1.Každá strana znáša vlastné výdavky, ktoré jej vzniknú v súvislosti s účasťou na rozhodcovskom konaní.

               2.Pokiaľ nie je dohodnuté inak, žalovaná strana je zodpovedná za logistické zabezpečenie rozhodcovského konania, najmä za organizáciu pojednávaní, a znáša výdavky vyplývajúce z logistického zabezpečenia pojednávania. Strany však spoločne a rovnakou mierou uhrádzajú ostatné administratívne výdavky na rozhodcovské konanie, ako aj odmeny a výdavky rozhodcov a ich asistentov.

               Článok 16

               Pracovný jazyk konania, preklad a tlmočenie

               1.Počas konzultácií uvedených v článku 71 ods. 2 dohody a najneskôr na stretnutí uvedenom v článku 5 ods. 1 tohto rokovacieho poriadku sa strany usilujú o dosiahnutie dohody o spoločnom pracovnom jazyku pre konanie pred rozhodcovským tribunálom.

               2.Ak sa strany nedohodnú na spoločnom pracovnom jazyku, každá strana zabezpečí preklad svojej písomnej komunikácie do jazyka zvoleného druhou stranou, pokiaľ nie sú oznámenia napísané v jednom z úradných jazykov, ktoré sú spoločné pre strany dohody o hospodárskom partnerstve. Pokiaľ ide o tlmočenie ústnej komunikácie v jazykoch, ktoré si vybrali strany, musí ho zabezpečiť žalovaná strana, za predpokladu, že si strany vybrali jeden zo svojich spoločných úradných jazykov. Ak si jedna zo strán zvolí iný jazyk ako spoločné úradné jazyky, za tlmočenie ústnej komunikácie zodpovedá výlučne táto strana.

               3.Správy a rozhodnutia rozhodcovského tribunálu sa vyhotovujú v jazyku alebo jazykoch, ktoré si strany vybrali. Ak sa strany nedohodnú na spoločnom pracovnom jazyku, predbežná správa, záverečná správa a rozhodnutia rozhodcovského tribunálu sa predložia v jednom zo spoločných úradných jazykov strán dohody.

               4.Všetky náklady, ktoré vzniknú v súvislosti s prekladom rozhodnutia rozhodcovského tribunálu do jazyka alebo jazykov, ktoré si vybrali strany, hradia obe strany rovnakým dielom.

               5.Strana môže predložiť pripomienky k presnosti ktoréhokoľvek preloženého znenia dokumentu, ktorý bol vyhotovený v súlade s týmto rokovacím poriadkom.

               6.Každá strana znáša sama náklady na preklad svojich písomných podaní.

               Článok 17

               Výpočet lehôt

               Všetky lehoty stanovené v hlave VI dohody (Predchádzanie sporom a ich urovnávanie) a v tomto rokovacom poriadku vrátane lehôt, ktoré majú rozhodcovské tribunály na oznámenie svojich rozhodnutí, sa môžu zmeniť na základe vzájomnej dohody strán a počítajú sa v kalendárnych dňoch odo dňa nasledujúceho po úkone alebo skutočnosti, na ktorú odkazujú, pokiaľ nie je stanovené inak.

               Článok 18

               Ďalšie postupy

               Lehoty stanovené v tomto rokovacom poriadku sa upravia v súlade s osobitnými lehotami stanovenými na prijatie rozhodnutia rozhodcovského tribunálu v konaniach podľa článkov 74 až 78 dohody.

               PRÍLOHA III

               KÓDEX SPRÁVANIA PRE ROZHODCOV

               Článok 1

               Vymedzenie pojmov

               Na účely uplatňovania tohto kódexu správania sa vymedzujú tieto pojmy:

               Rozhodca: člen rozhodcovského tribunálu zriadeného podľa článku 71 dohody.

               Asistent: fyzická osoba, ktorá za podmienok mandátu rozhodcu vyhľadáva informácie a podklady pre rozhodcu alebo mu pomáha pri výkone jeho funkcie.

               Kandidát: osoba, ktorej meno je na zozname rozhodcov uvedenom v článku 85 dohody a o ktorej sa uvažuje v súvislosti s výberom za rozhodcu podľa článku 71 dohody.

               Médiátor: fyzická osoba vykonávajúca mediáciu v súlade s článkom 69 dohody.

               Zamestnanci: vo vzťahu k rozhodcovi fyzické osoby pod vedením a kontrolou rozhodcu, ktoré nie sú asistentmi.

               Článok 2

               Hlavné zásady

               1.S cieľom zachovať integritu a nestrannosť mechanizmu urovnávania sporov sa musí každý kandidát na funkciu rozhodcu oboznámiť s týmto kódexom správania: Musí dodržiavať tieto zásady:

               a)byť nezávislý a nestranný;

               b)vyhýbať sa akémukoľvek priamemu alebo nepriamemu konfliktu záujmov;

               c)zdržať sa nevhodného správania a správania, ktoré by vzbudzovalo zdanie nevhodného správania, alebo zaujatosti;

               d)dodržiavať vysoké štandardy správania;

               e)nesmie byť ovplyvnený vlastným záujmom, vonkajším tlakom, politickými vplyvmi, verejnou mienkou, lojálnosťou strane alebo obavou z kritiky.

               2.Rozhodca nesmie priamo ani nepriamo prevziať žiadny záväzok ani prijať žiadnu výhodu, ktorá by akýmkoľvek spôsobom narúšala riadny výkon jeho povinností alebo by vzbudzovala zdanie takéhoto narušenia.

               3.Rozhodca nesmie využívať svoje postavenie v rozhodcovskom tribunáli na presadzovanie akýchkoľvek osobných alebo súkromných záujmov. Rozhodca sa zdržiava činov, ktoré by mohli vzbudzovať dojem, že iné osoby sú v postavení, ktoré im umožňuje ovplyvňovať ho.

               4.Rozhodca nesmie dopustiť, aby jeho konanie alebo rozhodovanie ovplyvnili minulé alebo súčasné finančné, obchodné, profesijné, osobné alebo spoločenské vzťahy alebo povinnosti.

               5.Rozhodca nesmie vstupovať do žiadneho vzťahu ani nadobúdať akékoľvek finančné podiely, ktoré by mohli ovplyvniť jeho nestrannosť alebo ktoré by mohli odôvodnene vzbudzovať zdanie nevhodného správania alebo zaujatosti.

               Článok 3

               Oznamovacie povinnosti

               1.Skôr, ako sa potvrdí výber kandidáta za rozhodcu podľa článku 71 dohody, kandidát oznámi všetky záujmy, vzťahy alebo záležitosti, ktoré by mohli ovplyvňovať jeho nezávislosť alebo nestrannosť alebo ktoré by odôvodnene mohli vzbudzovať zdanie nevhodného správania alebo zaujatosti v konaní. Kandidát na tento účel vynaloží všetko primerané úsilie, aby zistil všetky takéto záujmy, vzťahy a záležitosti vrátane finančných, profesionálnych alebo zamestnaneckých či rodinných záujmov, vzťahov a záležitostí.

               2.Oznamovacia povinnosť podľa odseku 1 tohto článku je trvalá povinnosť, ktorou sa od rozhodcu vyžaduje, aby oznámil takéto záujmy, vzťahy alebo záležitosti, ktoré môžu vzniknúť v priebehu ktorejkoľvek fázy konania.

               3.Kandidát alebo rozhodca oznámi Výboru DHP akékoľvek záležitosti týkajúce sa skutočného alebo možného porušenia tohto kódexu správania čo najskôr po tom, čo sa o nich dozvie, aby ich strany mohli posúdiť.

               Článok 4

               Úlohy rozhodcov

               1.Rozhodca je po akceptácii svojho vymenovania pripravený nastúpiť do funkcie a počas celého priebehu konania dôkladne, účinne, spravodlivo a svedomito vykonávať svoje povinnosti.

               2.Rozhodca posudzuje iba tie otázky, ktoré boli vznesené počas konania a sú potrebné na účely rozhodnutia, a nedeleguje túto úlohu na žiadnu inú osobu.

               3.Rozhodca prijme všetky náležité opatrenia s cieľom zabezpečiť, aby jeho asistenti a zamestnanci poznali a dodržiavali články 2, 3 a 6 tohto kódexu správania.

               Článok 5

               Povinnosti bývalých rozhodcov

               Všetci bývalí rozhodcovia sa musia zdržať konania, ktoré by mohlo vytvárať zdanie, že pri výkone svojich povinností boli zaujatí alebo mali výhodu z rozhodnutia rozhodcovského tribunálu.

               Článok 6

               Dôvernosť

               1.Žiadny rozhodca ani bývalý rozhodca nikdy nezverejní ani nepoužije žiadne neverejné informácie, ktoré sa týkajú konania alebo ktoré boli získané počas konania, na iné účely než na účely samotného konania a v žiadnom prípade nezverejní ani nepoužije žiadne takéto informácie na získanie osobnej výhody alebo výhody pre iné osoby, alebo na poškodenie záujmov iných osôb.

               2.Rozhodca nezverejní rozhodnutie rozhodcovského tribunálu ani jeho častí pred jeho uverejnením v súlade s článkom 84 ods. 2 dohody.

               3.Rozhodca ani bývalý rozhodca nikdy nezverejní rokovania rozhodcovského tribunálu ani názory ktoréhokoľvek z jeho členov.

               Článok 7

               Výdavky

               Každý rozhodca uchováva záznam a predloží konečný výkaz času venovaného konaniu a svojich výdavkov, ako aj vynaloženého času a výdavkov svojho asistenta.

               Článok 8

               Mediátori

               Tento kódex správania sa uplatňuje mutatis mutandis na mediátorov.


               EURÓPSKA KOMISIA
            V Bruseli25. 7. 2019
            COM(2019) 348 final
            2019/0160(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie vo Výbore DHP zriadenom Dočasnou dohodou o hospodárskom partnerstve medzi Európskym spoločenstvom a jeho členskými štátmi na jednej strane a zmluvnou stranou Stredná Afrika na druhej strane, pokiaľ ide o prijatie zoznamu rozhodcov

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má prijať v mene Európskej únie (ďalej len „Únia“) vo Výbore DHP zriadenom Dočasnou dohodou o hospodárskom partnerstve medzi Európskym spoločenstvom a jeho členskými štátmi na jednej strane a zmluvnou stranou Stredná Afrika na druhej strane (ďalej len „dohoda“)
                  1
               , v súvislosti s plánovaným prijatím zoznamu osôb, ktoré sú ochotné a schopné vykonávať funkciu rozhodcov.

               2.Kontext návrhu

               2.1.Dočasná dohoda o hospodárskom partnerstve medzi EÚ a Strednou Afrikou

                  Cieľom dohody je stanoviť počiatočný rámec pre komplexnú regionálnu dohodu o hospodárskom partnerstve v súlade s Dohodou z Cotonou. Zmluvnú stranu Stredná Afrika v súčasnosti tvorí Kamerunská republika. Dohoda sa predbežne vykonáva od 4. augusta 2014.

               2.2.Výbor DHP

                  Výbor DHP je zmiešaný inštitucionálny orgán dohody. V článku 92 dohody sa uvádza, že Výbor DHP je zodpovedný za správu všetkých oblastí, na ktoré sa dohoda vzťahuje, a za uskutočnenie všetkých úloh uvedených v dohode. Výbor DHP prijíma rozhodnutia na základe konsenzu. Fungovanie Výboru DHP je opísané v jeho rokovacom poriadku
                     2
                  .

               2.3.Pripravovaný akt Výboru DHP

                  Výbor DHP má na svojom piatom zasadnutí [dátum] prijať rozhodnutie o prijatí zoznamu rozhodcov („pripravovaný akt“) v súlade s článkom 85 dohody.

                  V článku 85 ods. 1 dohody sa stanovuje, že „Výbor DHP vypracuje (...) zoznam 15 osôb, ktoré sú ochotné a schopné plniť funkciu rozhodcov.“

                  Cieľom pripravovaného aktu je zostaviť zoznam pätnástich osôb, ktoré by mohli plniť funkciu rozhodcov v rámci postupu urovnávania sporov v súlade s časťou VI dohody. Prijatie tohto zoznamu je nevyhnutným prvkom na dokončenie operačného rámca pre ustanovenia dohody týkajúce sa predchádzania sporom a ich urovnávania.

               3.Pozícia, ktorá sa má zaujať v mene Únie

                  Týmto návrhom rozhodnutia Rady sa stanovuje pozícia, ktorá sa má zaujať v mene Únie vo Výbore DHP zriadenom Dočasnou dohodou o hospodárskom partnerstve medzi Európskym spoločenstvom a jeho členskými štátmi na jednej strane a zmluvnou stranou Stredná Afrika na druhej strane, pokiaľ ide o vypracovanie zoznamu osôb, ktoré sú ochotné a schopné plniť funkciu rozhodcov podľa článku 85 dohody.

                  Zmluvné strany dohody sa dohodli na tomto návrhu rozhodnutia, na štvrtom zasadnutí Výboru DHP 18. a 19. februára 2019 ho parafovali a s výhradou rozhodovacích postupov Európskej únie by ho mali prijať na najbližšom zasadnutí Výboru DHP, ktoré by sa malo uskutočniť koncom roka 2019.

                  Toto rozhodnutie je nevyhnutné na to, aby sa ustanovenia dohody uvedené v hlave VI týkajúcej sa predchádzania sporom a ich urovnávania stali platnými, a tým sa zabezpečilo bezproblémové vykonávanie dohody.

               4.Procesnoprávny základ

               4.1.Procesnoprávny základ

               4.1.1.Zásady

                  V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

                  Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“.
                     3

               4.1.2.Uplatnenie na tento prípad

               Výbor DHP je orgán zriadený dohodou, a to dočasnou dohodou o hospodárskom partnerstve medzi Európskym spoločenstvom a jeho členskými štátmi na jednej strane a zmluvnou stranou Stredná Afrika na druhej strane.

               Akt, ktorý má Výbor DHP prijať, predstavuje akt s právnymi účinkami. Pripravovaný akt bude podľa medzinárodného práva záväzný v súlade s článkom 85 dohody.

               Pripravovaný akt nedopĺňa ani nemení inštitucionálny rámec danej dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa prijíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú spoločnej obchodnej politiky. Hmotnoprávnym základom navrhovaného rozhodnutia je preto článok 207 ZFEÚ.

               4.3.Záver

               Právnym základom navrhovaného rozhodnutia by mal byť článok 207 ods. 4 prvý pododsek ZFEÚ v spojení s článkom 218 ods. 9 ZFEÚ.

               2019/0160 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie vo Výbore DHP zriadenom Dočasnou dohodou o hospodárskom partnerstve medzi Európskym spoločenstvom a jeho členskými štátmi na jednej strane a zmluvnou stranou Stredná Afrika na druhej strane, pokiaľ ide o prijatie zoznamu rozhodcov

               RADA EURÓPSKEJ ÚNIE,

               so zreteľom na Zmluvu o fungovaní Európskej únie (ďalej len „ZFEÚ“), a najmä na jej článok 207 ods. 4 prvý pododsek v spojení s článkom 218 ods. 9,

               so zreteľom na Dočasnú dohodu o hospodárskom partnerstve medzi Európskym spoločenstvom a jeho členskými štátmi na jednej strane a zmluvnou stranou Stredná Afrika na druhej strane (ďalej len „dohoda“)
                  4
               ,

               so zreteľom na návrh Európskej komisie,

               keďže:

               (1)Dohoda bola v mene Európskej únie (ďalej len „Únia“) uzavretá rozhodnutím 2009/152/ES
                  5
                a predbežne sa vykonáva od 4. augusta 2014.

               (2)V súlade s článkom 85 ods. 1 dohody Výbor DHP vypracuje zoznam osôb, ktoré sú ochotné a schopné plniť funkciu rozhodcov.

               (3)Výbor DHP má na svojom výročnom zasadnutí [dátum] prijať rozhodnutie stanovujúce zoznam osôb, ktoré sú ochotné a schopné plniť funkciu rozhodcov.

               (4)Je vhodné stanoviť pozíciu, ktorá sa má zaujať v mene Únie vo Výbore DHP, keďže pripravované rozhodnutie bude pre Úniu záväzné.

               (5)Vypracovanie zoznamu osôb, ktoré sú ochotné a schopné plniť funkciu rozhodcov, je stanovené dohodou v jej článku 85 ods. 1,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie vo Výbore DHP, je založená na návrhu rozhodnutia Výboru DHP, pokiaľ ide o zoznam osôb, ktoré sú ochotné a schopné vykonávať funkciu rozhodcov, pripojenom k tomuto rozhodnutiu.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda/predsedníčka

                     (1)

                        Ú. v. EÚ L 57, 28.2.2009, s. 2.

                     (2)

                        Ú. v. EÚ L 17, 21.1.2017, s. 46.

                     (3)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (4)

                        Ú. v. EÚ L 57, 28.2.2009, s. 2.

                     (5)

                        Ú. v. EÚ L 57, 28.2.2009, s. 1.

    ---documentbreak---

               EURÓPSKA KOMISIA
            V Bruseli25. 7. 2019
            COM(2019) 348 final
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Európskej únie vo Výbore DHP zriadenom Dočasnou dohodou o hospodárskom partnerstve medzi Európskym spoločenstvom a jeho členskými štátmi na jednej strane a zmluvnou stranou Stredná Afrika na druhej strane, pokiaľ ide o prijatie zoznamu rozhodcov

               PRÍLOHA

               ROZHODNUTIE VÝBORU DHP č. xx/2019
                  zriadeného dočasnou dohodou o hospodárskom partnerstve
                  medzi Európskym spoločenstvom a jeho členskými štátmi na jednej strane
                  a zmluvnou stranou Stredná Afrika na druhej strane

               z xx/xx/2019

               o prijatí zoznamu rozhodcov

               VÝBOR DHP,

               so zreteľom na dočasnú Dohodu o hospodárskom partnerstve medzi Európskym spoločenstvom a jeho členskými štátmi na jednej strane a zmluvnou stranou Stredná Afrika na druhej strane (ďalej len „dohoda“), podpísanú 15. januára 2009 v Bruseli a predbežne vykonávanú od 4. augusta 2014, a najmä na jej článok 85 ods. 1,

               keďže:

               (1)Podľa podmienok dohody a tohto rozhodnutia zmluvnú stranu Stredná Afrika tvorí Kamerunská republika.

               (2)V dohode sa stanovuje, že Výbor DHP vypracuje zoznam pätnástich (15) osôb, ktoré sú ochotné a schopné vykonávať funkciu rozhodcov v rámci urovnávania sporov,

               PRIJALA TOTO ROZHODNUTIE:

               Článok 1

               Zoznam pätnástich (15) rozhodcov podľa článku 85 ods. 1 sa stanovuje tak, ako je uvedené v prílohe.

               Uvedený zoznam sa vyhotovuje bez toho, aby boli dotknuté osobitné pravidlá, ktoré sú stanovené v dohode alebo ktoré môže určiť Výbor DHP.

               Článok 2

               Tento zoznam sa môže zmeniť rozhodnutím Výboru DHP prijatým v súlade s článkom 92 ods. 4 dohody.

               Článok 3

               Toto rozhodnutie nadobúda účinnosť jeho podpisom.

               V xx xx.

                        Za Kamerunskú republiku

                        Za Európsku úniu

                        Alamine Ousmane MEY

                        Cecilia MALSTRÖM

               PRÍLOHA

               Zoznam rozhodcov (článok 85 ods. 1)

               Rozhodcovia, ktorých vybrala zmluvná strana Stredná Afrika (Kamerun):

               pani Mildred Alugu BEJUKA – Kamerun

               pán Jean Michel MBOCK BIUMLA – Kamerun

               pán Henri-Désiré MODI KOKO BEBEY – Kamerun

               pán David NYAMSI – Kamerun

               pán Sadjo OUSMANOU – Kamerun

               Rozhodcovia, ktorých vybrala zmluvná strana Európska únia:

               pán Jacques BOURGEOIS – Belgicko

               pán Claus – Dieter EHLERMANN – Nemecko

               pán Pieter Jan KUIJPER – Holandsko

               pán Giorgio SACERDOTI – Taliansko

               pán Ramon TORRENT – Španielsko

               Rozhodcovia, ktorých vybrali obidve zmluvné strany spoločne:

               pán Thomas COTTIER – Švajčiarsko

               pán Fabien GELINAS – Kanada

               pani Merit E. JANOW – Spojené štáty americké

               pani Anna KOUYATE – Mali

               pán Helge SELAND – Nórsko


               EURÓPSKA KOMISIA
            V Bruseli24. 6. 2019
            COM(2019) 297 final/2 – DOWNGRADED on 16.7.2019
            2019/0142(NLE)
            Návrh
            ROZHODNUTIE RADY
            o uzavretí dohody so Spojenými štátmi americkými o pridelení podielu colnej kvóty Spojeným štátom americkým v zmysle nariadenia (ES) č. 617/2009 z 13. júla 2009, ktorým sa otvára autonómna colná kvóta na dovoz vysokokvalitného hovädzieho mäsa

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

                  Podľa nariadenia Rady (ES) č. 617/2009 Európska únia otvorila ročnú colnú kvótu
                     1
                   na vysokokvalitné hovädzie mäso v súlade s memorandom o porozumení medzi Európskou komisiou a Spojenými štátmi a jeho revidovaným znením, Revidované memorandum o porozumení so Spojenými štátmi americkými o dovoze hovädzieho mäsa zo zvierat, ktorým sa nepodávali určité rastové hormóny, a o zvýšených clách uplatňovaných Spojenými štátmi na určité výrobky Európskej únie z 21. októbra 2013 (ďalej len „colná kvóta“). Únia a Spojené štáty oznámili 14. apríla 2014 orgánu WTO na urovnávanie sporov revidované memorandum o porozumení.

                  Spojené štáty prijali v decembri 2016 opatrenia na obnovenie zvýšených ciel na určité výrobky EÚ v súvislosti so sporom v rámci WTO vo veci DS26 ES [Opatrenia týkajúce sa mäsa a mäsových výrobkov (Hormóny)]. K otvoreniu postupu na obnovenie ciel došlo na žiadosť sektora hovädzieho mäsa v USA, ktorý vyjadril obavy v súvislosti s uplatňovaním danej colnej kvóty.

                  S cieľom predísť obnoveniu zvýšených ciel na určité výrobky EÚ uskutočnili Európska únia a Spojené štáty konzultácie o uplatňovaní revidovaného memoranda o porozumení podľa článku IV.1 písm. b) uvedeného memoranda, na základe čoho Spojené štáty požiadali o pridelenie podielu colnej kvóty otvorenej v zmysle revidovaného memoranda o porozumení.

                  V záujme Únie je prideliť Spojeným štátom podiel colnej kvóty, vďaka čomu by mohli obe strany nakoniec dospieť k obojstranne prijateľnému riešeniu sporu v rámci WTO vo veci DS26, ktoré oznámia orgánu WTO na urovnávanie sporov.

                  Rada 19. októbra 2018 poverila Komisiu začatím rokovaní v mene Únie so Spojenými štátmi americkými v súvislosti s uplatňovaním colnej kvóty s cieľom prideliť Spojeným štátom americkým podiel predmetnej colnej kvóty, a tak dospieť ku konečnému riešeniu sporu v rámci WTO vo veci DS26. Tieto rokovania sa podarilo úspešne zavŕšiť.

                  Rada okrem toho poverila Komisiu, aby sa usilovala o dosiahnutie súhlasu ďalších významných dodávateľských krajín, pokiaľ ide o rozdelenie danej colnej kóty medzi jednotlivé krajiny, a to v súlade s uplatniteľnými pravidlami WTO a v nevyhnutnom rozsahu. Na účely súladu s článkom XIII ods. 2 Všeobecnej dohody o clách a obchode (GATT) by sa vskutku v prípade rozdelenia colnej kvóty medzi dodávateľské krajiny mala zmluvná strana prideľujúca colnú kvótu usilovať o dosiahnutie dohody so všetkými významnými dodávateľmi v súvislosti s pridelením podielov v rámci colnej kvóty. S cieľom zabezpečiť, aby bolo rozdelenie súčasnej colnej kvóty medzi krajiny v súlade so záväzkami EÚ voči WTO, sa EÚ musí usilovať o dosiahnutie súhlasu ostatných významných dodávateľov, na ktorých sa daná colná kvóta vzťahuje (Austrália, Uruguaj a Argentína). Komisia sa preto snažila o dosiahnutie dohody významných dodávateľských krajín. Ich písomný súhlas s pridelením podielu colnej kvóty Spojeným štátom získala vo forme akceptačných listov, ktoré jej boli doručené 10., 20. a 31. mája 2019.

               •Súlad s existujúcimi ustanoveniami v tejto oblasti politiky

               Neuplatňuje sa.

               •Súlad s ostatnými politikami Únie

               Neuplatňuje sa.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Článok 207 ods. 3 a ods. 4 prvý pododsek v spojení s článkom 218 ods. 6 druhým pododsekom písm. a) bodom v) ZFEÚ.

               •Subsidiarita (v prípade inej ako výlučnej právomoci)

               Neuplatňuje sa, keďže Únia disponuje výlučnou právomocou v oblasti spoločnej obchodnej politiky [článok 3 ods. 1 písm. e) ZFEÚ].

               •Proporcionalita

               Neuplatňuje sa.

               •Výber nástroja

               Medzinárodná dohoda je vhodným nástrojom na pridelenie časti colnej kvóty Spojeným štátom.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

               Neuplatňuje sa.

               •Konzultácie so zainteresovanými stranami

               Neuplatňuje sa.

               •Získavanie a využívanie expertízy

               Neuplatňuje sa.

               •Posúdenie vplyvu

               Neuplatňuje sa.

               •Regulačná vhodnosť a zjednodušenie

               Neuplatňuje sa.

               •Základné práva

               Neuplatňuje sa.

               4.VPLYV NA ROZPOČET

               Žiadne.

               2019/0142 (NLE)

               Návrh

               ROZHODNUTIE RADY

               o uzavretí dohody so Spojenými štátmi americkými o pridelení podielu colnej kvóty Spojeným štátom americkým v zmysle nariadenia (ES) č. 617/2009 z 13. júla 2009, ktorým sa otvára autonómna colná kvóta na dovoz vysokokvalitného hovädzieho mäsa

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 3 a ods. 4 prvý pododsek v spojení s jej článkom 218 ods. 6 druhým pododsekom písm. a) bodom v),

               so zreteľom na návrh Európskej komisie,

               so zreteľom na súhlas Európskeho parlamentu,

               keďže:

               (1)V súlade s rozhodnutím Rady 2019/XXX/EU došlo dňa XXXXX k podpísaniu dohody so Spojenými štátmi americkými o pridelení podielu colnej kvóty Spojeným štátom americkým na vysokokvalitné hovädzie mäso v zmysle Revidovaného memoranda o porozumení medzi Spojenými štátmi americkými a Európskou úniou o dovoze hovädzieho mäsa zo zvierat, ktorým sa nepodávali určité rastové hormóny, a o zvýšených clách uplatňovaných Spojenými štátmi na určité výrobky Európskej únie (2014), a to s výhradou jej neskoršieho uzavretia.

               (2)Dohoda by sa mala v mene Únie schváliť,

               PRIJALA TOTO ROZHODNUTIE:

               Článok 1

               Týmto sa v mene Únie uzatvára dohoda so Spojenými štátmi americkými o pridelení podielu colnej kvóty Spojeným štátom americkým na vysokokvalitné hovädzie mäso v zmysle revidovaného Memoranda o porozumení medzi Spojenými štátmi americkými a Európskou úniou o dovoze hovädzieho mäsa zo zvierat, ktorým sa nepodávali určité rastové hormóny, a o zvýšených clách uplatňovaných Spojenými štátmi na určité výrobky Európskej únie (2014).

               Text dohody je pripojený k tomuto rozhodnutiu.

               Článok 2

               Toto rozhodnutie nadobúda účinnosť prvým dňom po jeho uverejnení v Úradnom vestníku Európskej únie.

               V Bruseli

                     Za Radu

                     predseda

                     (1)

                        Nariadenie Rady (ES) č. 617/2009 z 13. júla 2009, ktorým sa otvára autonómna colná kvóta na dovoz vysokokvalitného hovädzieho mäsa (Ú. v. EÚ L 182, 15.7.2009, s. 1).

    ---documentbreak---

               EURÓPSKA KOMISIA
            V Bruseli24. 6. 2019
            COM(2019) 297 final/2 – DOWNGRADED on 16.7.2019
            PRÍLOHA
            k
            návrhu naROZHODNUTIE RADY
            o uzavretí dohody so Spojenými štátmi americkými o pridelení podielu colnej kvóty Spojeným štátom americkým v zmysle nariadenia (ES) č. 617/2009 z 13. júla 2009, ktorým sa otvára autonómna colná kvóta na dovoz vysokokvalitného hovädzieho mäsa

               PRÍLOHA

               DOHODA MEDZI

               SPOJENÝMI ŠTÁTMI AMERICKÝMI

               A EURÓPSKOU ÚNIOU
               O PRIDELENÍ PODIELU COLNEJ KVÓTY SPOJENÝM ŠTÁTOM AMERICKÝM NA VYSOKOKVALITNÉ HOVÄDZIE MÄSO V ZMYSLE

               REVIDOVANÉHO MEMORANDA O POROZUMENÍ
               O DOVOZE HOVÄDZIEHO MÄSA ZO ZVIERAT, KTORÝM SA NEPODÁVALI URČITÉ RASTOVÉ HORMÓNY, A O ZVÝŠENÝCH CLÁCH UPLATŇOVANÝCH SPOJENÝMI ŠTÁTMI NA URČITÉ VÝROBKY EURÓPSKEJ ÚNIE (2014).

               Spojené štáty americké a Európska únia, ktoré sú zmluvnými stranami Revidovaného memoranda o porozumení medzi Spojenými štátmi americkými a Európskou úniou o dovoze hovädzieho mäsa zo zvierat, ktorým sa nepodávali určité rastové hormóny, a o zvýšených clách uplatňovaných Spojenými štátmi na určité výrobky Európskej únie z 21. októbra 2013 (ďalej len „memorandum o porozumení z roku 2014“), sa dohodli takto:

               Článok 1

               Ciele

               Dohoda má tieto ciele:

               1.prideliť Spojeným štátom podiel autonómnej colnej kvóty na vysokokvalitné hovädzie mäso v objeme 45 000 ton, ako sa uvádza v článku II.4, článku II.5 a článku VI memoranda o porozumení z roku 2014 a

               2.doplniť alebo upraviť určité práva a povinnosti zmluvných strán uvedených v článkoch III, IV, V, VII a VIII memoranda o porozumení z roku 2014.

               Článok 2

               Pridelené podiely v rámci kvóty

               1.Európska únia pridelí Spojeným štátom 35 000 metrických ton v rámci colnej kvóty v objeme 45 000 metrických ton uvedenej v článku 1. Zvyšné množstvo 10 000 metrických ton sa sprístupní všetkým ďalším krajinám. Pridelené podiely sa postupne poskytnú počas obdobia siedmich rokov („obdobie uplatňovania“) takto:

                        Spojené štáty americké

                        Všetky ostatné krajiny

                        Rok 1

                        18 500 metrických ton

                        26 500 metrických ton

                        Rok 2

                        23 000 metrických ton

                        22 000 metrických ton

                        Rok 3

                        25 400 metrických ton

                        19 600 metrických ton

                        Rok 4

                        27 800 metrických ton

                        17 200 metrických ton

                        Rok 5

                        30 200 metrických ton

                        14 800 metrických ton

                        Rok 6

                        32 600 metrických ton

                        12 400 metrických ton

                        Rok 7 a ďalšie roky

                        35 000 metrických ton

                        10 000 metrických ton

               2.V záujme istoty sa na podiel colnej kvóty pridelenej Spojeným štátom vzťahujú základné povinnosti uvedené v článku II.1 memoranda o porozumení z roku 2014 vrátane colnej sadzby v rámci kvóty vo výške 0 %.

               3.Ročný objem colnej kvóty sa rovnomerne rozdelí medzi štyri čiastkové obdobia. Kvótový rok sa začína 1. júla a končí sa 30. júna.

               Ak táto dohoda nadobudne platnosť v iný deň ako 1. júla, rok 1 obdobia uplatňovania sa začne v prvý deň ďalšieho čiastkového obdobia kvótového roka a musí trvať štyri po sebe nasledujúce čiastkové obdobia
                  1
               . Všetky nevyužité množstvá z čiastkových období, ktoré v danom kvótovom roku predchádzali prvému dňu roku 1, sa pripočítajú k množstvám, ktoré sú k dispozícii v prvom čiastkovom období roku 1 obdobia uplatňovania. Tieto množstvá sa pripočítajú k množstvám prideleným Spojeným štátom a všetkým ostatným úmerne k ich podielom v rámci celkového objemu colnej kvóty.

               Článok 3

               Správa kvót

               Podiel colnej kvóty na vysokokvalitné hovädzie mäso pridelený Spojeným štátom spravuje Európska únia podľa zásady „kto prv príde, ten prv berie“. Európska únia vynaloží maximálne úsilie na správu podielu colnej kvóty prideleného Spojeným štátom tak, aby ho dovozcovia mohli v plnej miere využívať. Týmto článkom sa nahrádza článok III memoranda o porozumení z roku 2014.

               Článok 4

               Spor ES – Hormóny

               1.Obchodný predstaviteľ Spojených štátov uzavrie konanie iniciované v decembri 2016 podľa oddielu 306 písm. c) zákona o obchode z roku 1974 v znení zmien s cieľom neobnoviť opatrenie týkajúce sa uplatnenia povolenia v zmysle dokumentu WT/DS26/21. Spojené štáty uverejnia svoje rozhodnutie najneskôr v deň nadobudnutia účinnosti kvót pridelených jednotlivým krajinám, ktoré sa v súvislosti s rokom 1 vymedzujú v článku 2.

               2.Počas obdobia uplatňovania uvedeného v článku 2 ods. 1, počas obdobia preskúmania uvedeného v článku 4 ods. 3 a dovtedy, kým sa neoznámi vzájomne dohodnuté riešenie uvedené v článku 4 ods. 3:

               a)zmluvné strany nepožiadajú o zriadenie poroty podľa článku 21.5 dohovoru WTO o pravidlách a postupoch pri urovnávaní sporov (ďalej len „dohovor o urovnávaní sporov“) vo veci WT/DS26 „Opatrenia týkajúce sa mäsa a mäsových výrobkov (Hormóny)“ (ES — Hormóny);

               b)Spojené štáty nepozastavia v prípade Európskej únie uplatňovanie colných koncesií a súvisiacich povinností, ktoré schválil orgán Svetovej obchodnej organizácie na urovnávanie sporov vo veci ES – Hormóny v prípade odvolania sa zo strany Spojených štátov na článok 22.7 dohovoru o urovnávaní sporov WT/DS26/21.

               3.Najneskôr do desiatich (10) rokov po nadobudnutí platnosti tejto dohody uskutočnia Spojené štáty a EÚ spoločné stretnutie, ktorého účelom bude preskúmať uplatňovanie colnej kvóty s cieľom dospieť k vzájomne dohodnutému riešeniu, ktoré sa do konca predmetného preskúmania oznámi orgánu WTO na urovnávanie sporov v súlade s článkom 3.6 dohovoru o urovnávaní sporov. Preskúmanie sa ukončí najneskôr 11 rokov po nadobudnutí platnosti tejto dohody. Týmto ustanovením sa nahrádza článok IV memoranda o porozumení z roku 2014.

               4.Ak zmluvné strany spoločne neoznámia dané vzájomne dohodnuté riešenie orgánu WTO na urovnávanie sporov do 11 rokov od nadobudnutia platnosti tejto dohody, ktorákoľvek zo zmluvných strán môže dohodu vypovedať v súlade s článkom 6.1.

               Článok 5

               Kontroly na mieste

               Komisia môže vládu Spojených štátov požiadať, aby zástupcom Komisie povolila vykonávať kontroly na mieste v Spojených štátoch za predpokladu, že sa takéto kontroly na mieste vykonávajú na nediskriminačnom základe vzhľadom na dodávateľov z iných krajín. Tieto kontroly sa vykonávajú spoločne s príslušnými orgánmi Spojených štátov.

               Článok 6

               Odstúpenie od dohody a jeho účinky

               1.Ktorákoľvek zmluvná strana môže od tejto dohody odstúpiť na základe predloženia písomného oznámenia druhej zmluvnej strane. Platnosť tejto dohody sa skončí šesť mesiacov odo dňa doručenia uvedeného oznámenia druhej zmluvnej strane. Odstúpenie od tejto dohody nepredstavuje odstúpenie od memoranda o porozumení z roku 2014, pokiaľ zmluvné strany takýto úmysel výslovne nevyjadria.

               2.Odstúpenie od memoranda o porozumení z roku 2014 podľa článku V.4 tohto memoranda znamená odstúpenie od tejto dohody. Počas šesťmesačného obdobia, ktoré sa začína dňom predloženia oznámenia o odstúpení od zmluvy uvedeného v článku V.4 memoranda o porozumení z roku 2014, musia zmluvné strany dodržiavať základné povinnosti uvedené v článku II memoranda.

               3.Ak nedôjde k oznámeniu vzájomne dohodnutého riešenia orgánu WTO na urovnávanie sporov podľa článku 4 ods. 3, nemožno žiadne ustanovenie tejto dohody chápať ako zmenu príslušných práv alebo povinností ktorejkoľvek zo zmluvných strán podľa dohovoru o urovnávaní sporov v súvislosti s vecou ES –Hormóny.

               4.Žiadne z ustanovení tejto dohody nemožno chápať tak, že sa nimi osobám udeľujú práva alebo ukladajú povinnosti iné ako práva a povinnosti vytvorené medzi samotnými zmluvnými stranami, ani ich nemožno vykladať tak, že umožňujú priamo sa dovolávať uplatňovania tejto dohody na súdoch alebo v rámci vnútroštátnych právnych systémov zmluvných strán.

               5.Táto dohoda nadobúda platnosť prvým dňom nasledujúcom po dni, keď sa obidve strany navzájom informujú o ukončení vnútorných postupov, ktoré sú potrebné na zabezpečenie plnenia povinností zmluvných strán podľa článku 2 a článku 4 ods. 1.

               NA DÔKAZ TOHO podpísaní, ktorí boli riadne splnomocnení svojou vládou, podpísali túto dohodu.

               V <MIESTO> dňa <DÁTUM> v dvoch vyhotoveniach v anglickom jazyku, ktorý je autentickým znením tejto dohody.

               Za Spojené štáty americké:

                     Za Európsku úniu

                     (1)

                        V záujme väčšej zrozumiteľnosti, ak táto dohoda nadobudne platnosť na začiatku čiastkového obdobia n určitého kvótového roka, objem na rok 1 sa sprístupní v štyroch po sebe nasledujúcich čiastkových obdobiach, a to tak, že sa rovnomerne rozdelí medzi uvedené čiastkové obdobia počnúc čiastkovým obdobím n daného kvótového roku a končiac čiastkovým obdobím n-1 nasledujúceho kvótového roku. Počnúc rokom 2 sa objemy sprístupnia v štyroch po sebe nasledujúcich čiastkových obdobiach, a to tak, že sa rovnomerne rozdelia medzi uvedené čiastkové obdobia počnúc čiastkovým obdobím n nasledujúceho kvótového roka.